Bjarne Thinn Syvertsen

Bjarne Thinn Syvertsen (1895–1962) var en norsk arkitekt. Han drev egen arkitektpraksis i Drammen fra 1926 til 1962; kontoret ble de siste 11 åra ledet av sønnen Christian.

Bjarne Thinn Syvertsen tilhørte en gruppe av norske arkitekter som introduserte og etablerte modernismens arkitektur i Norge i mellomkrigstiden. Han skilte seg ut som en av veldig få norske arkitekt med en omfattende faglig bakgrunn fra Amerika, de fleste norske arkitekter var på denne tiden orientert mot Europa og europeiske forbilder. Thinn Syversten er i dag lite kjent da han aldri var sentral i hovedstadsmiljøet og satset størst på eneboliger og ikke de større boligblokkprosjekter.

 Bakgrunn 
Han var sønn av kjøpmann Christian Syvertsen og Willa Møller.

 Utdanning 
 1912: murerlære
 1915: uteksaminert fra Kristiania tekniske mellomskole
 1917–1919: hospitant ved Norges tekniske høgskole
 1920–1926: praksis ved de amerikanske arkitektkontorene Marston, Van Pelt & Maybury og Wallace Neff

 Virke som arkitekt 
Bjarne Thinn Syversten var fra 1919 til 1920 ansatt hos arkitekt Rudolf Emil Jacobsen i Oslo. Han startet sitt eget kontor etter arkitektstudier ved Norges tekniske høgskole og seks års praksis ved de tre betydelige arkitektkontorene: Marston, Van Pelt & Maybury og Wallace Neff i Los Angeles og Pasadena i USA. Bakgrunnen fra USA preger både hans mange funksjonalistiske villaer, og de offentlige bygg og næringsbygg.

Med den amerikanske bungalowen som forbilde for et familiehus, flyttet Bjarne Thinn Syvertsen og hans amerikanske kone Sylvia Woollett tilbake til Norge i 1926 og åpnet praksis i Drammen. Thinn Syvertsen utførte over 1000 oppdrag i Drammensdistriktet, deriblandt eneboliger, forretningsgårder, fabrikklokaler, bensinstasjoner, boligblokker, sommerhus, skoler og eldrehjem. Rostockgården på Bragernes torg i Drammen fra 1936, var den første funksjonalistiske bygning ved Bragernes torg og fasaden har en sammenhengende rekke utstillingsvinduer i 1. etasje, glatte murflater og tre sammenhengende vindusbånd i kontoretasjene.miniatyr|Det engelske kvartal på Bragernes i Drammen. kilde: Drammen kommunes mediearkiv

miniatyr|Rostockgården, forretningsgård i funkis-stil oppkalt etter familien Rostock som drev forretning her.
miniatyr|Det gamle fylkeshuset for Buskerud 1940-1975, oppført på Gamle Kirkeplass 7 i 1939–40 etter tegninger av Arkitekt Bjarne Thinn Syvertsen. Bildet er fra en tid mellom 1940 og 1945.

 Byggverk og prosjekter (utvalg) 
 1929-37: Det engelske kvartal på Seebergløkken. Løkken består av Amtmand Bangs gate som ble bebygget i perioden mellom 1902 og 1940 og består derfor av forskjellige stilarter fra sveitserstil til 1920-årenes klassisisme og behersket funkis. Etter forslag fra Thinn Syvertsen ble Capjons gate omregulert i 1929 og bebygget med hans engelskinspirerte hustype med trekk både fra klassisisme og funkis. Syvertsen tegnet syv boliger i Capjons gate som ble oppført i perioden 1929–37.
 1939: Fylkeshuset på Gamle Kirkeplass i Drammen
 1927: Villa Palm i Sommerfrydveien 17 – bolighus i 1920-tallsklassisisme, for Karl J. Palm.
 1931: Villa Beruldsen i Toppenhaugveien 6 – bolighus i funkisstil, for Eilif Beruldsen
 1932: Drammens kvindelige tjenerhjem i Dronninggata 18 – bygning i funkisstil, for foreningen "Hjem for gamle veltjente tjenestepiker i Drammen".
 1933: Villa Kvam i Brannposten 2 – bolighus i funkisstil, for Ragnar Kvam
 1934: Villa Rømcke i Frydenberggata 7 – bolighus i funkisstil, for Olaf Rømcke
 1934: Villa Wessel i Underhaugsveien 2 – bolighus i funkisstil, for Gunda Wessel
 1935: Villa Werring i Underhaugsveien 4 – bolighus i funkisstil, for Knut Werring
 1936: Rostockgården på Bragernes torg
 1937: Eneboliger for ansatte ved Drammens Jernstøperi i Blichfeldts vei 2, 4 og 6
 1937: Funkishus i Hans Hansens vei 22
 1937: Villa Bøhm i Bergstien 56 – bolighus i funkisstil, for konditor Gustav Bøhm
 1937: Villa Jørgensen i Bergstien 53C – bolighus i funkisstil, for doktor O. Jørgensen
 1937: Villa Danielsen i Solbakken 38 – bolighus i funkisstil, for Georg Danielsen
 1937: Villa Christensen i Solbakken 23 – bolighus i funkisstil, for Peder Christensen
 1938: Funkishus i Hans Hansens vei 17
 1945: Villa Nilsen i Solbakken 43 – bolighus i funkisstil, for Randi Nilsen

 Referanser 

 Litteratur 
 Åsmund Thorkildsen, Einar Sørensen, Jo. Sellæg, Jim Bengtson: «Bjarne Thinn Syvertsen og den moderne arkitekturen», Labyrinth Press, Drammens Museum 2008, ISBN 978-827393-049-1

Kategori:Bjarne Thinn Syvertsen
Kategori:Personer fra Drammen kommune